L'article 141.1 de l'Estatut d'autonomia de Catalunya atribueix a la Generalitat de Catalunya la competència exclusiva en matèria de jocs, apostes i casinos, si l'activitat s'acompleix exclusivament a Catalunya.
Aquesta competència inclou, en tot cas, la creació i l'autorització de jocs i apostes i llur regulació, com també la regulació de les empeses dedicades a la gestió, l'explotació i la pràctica d'aquestes activitats o que tenen per objecte la comercialització i la distribució dels materials relacionats amb el joc en general, incloent-hi les modalitats de joc per mitjans informàtics i telemàtics.
L'Estatut d'autonomia de 1979 també atribuïa aquesta competència a la Generalitat i, en conseqüència, s'aprovà la Llei 15/1984, de 20 de març, del joc que habilita el Govern de la Generalitat per aprovar el Catàleg de jocs i apostes autoritzats a Catalunya i la reglamentació específica de cada un dels jocs i apostes recollits en el Catàleg citat i li atribueix la competència per planificar els jocs i les apostes.
L'esmentada Llei 15/1984, de 20 de març, disposa en el seu article 3.2 que de cada joc, el Catàleg n'ha d'especificar les diferents denominacions, les modalitats possibles, els elements necessaris per practicar-lo i les regles essencials que cal aplicar-hi.
L'article 4.2 preveu que la planificació ha d'establir els criteris pels quals s'ha de regir la concessió d'autoritzacions tant pel que fa a la situació territorial i al nombre com a les condicions objectives per obtenir-les.
Per Decret 240/2004, de 30 de març, s'aprova el Catàleg de jocs i apostes autoritzats a Catalunya i dels criteris aplicables a la seva planificació.
L'article 14 d'aquest Decret estableix que el nombre màxim de salons de joc al territori de Catalunya és el de 125.
La Sentència número 1054/2010, de 15 de novembre de 2010, del Tribunal Superior de Justícia de Catalunya, sala del contenciós administratiu, secció cinquena, va estimar el recurs contenciós administratiu 478/2007, i va anul·lar la resolució per la qual es denegava la renovació de l'autorització d'un saló de joc.
En compliment d'aquest manament judicial, es va haver d'autoritzar un saló de joc nou, la qual cosa comporta que se superi el nombre màxim de salons de joc autoritzats al territori de Catalunya, que està establert en 125, motiu pel qual es fa aquesta modificació reglamentària ampliant el nombre a 126.
D'altra banda, aquest Decret incorpora un nou apartat 3 a l'article 14 del Decret 240/2004, de 30 de març, en el qual s'estableix la no autorització d'instal·lació o trasllat d'un saló de joc nou quan en el radi de 1.000 metres de la ubicació on es vol instal·lar ja n'existeixi un d'anterior.
Amb aquesta previsió, es pretén, en primer lloc, evitar una situació de greuge comparatiu amb les sales de bingo (que estan sotmeses a aquesta limitació) i, en segon lloc, es vol impedir la concentració de salons de joc en una mateixa zona d'activitat amb la finalitat de protegir la seguretat i la salut dels ciutadans, i, especialment, d'aquells col·lectius més vulnerables, com són els infants i els adolescents i les persones que pateixen problemes d'addició al joc.
Així mateix, s'ha aprofitat la modificació d'aquesta norma per harmonitzar el seu contingut amb altres normes aprovades recentment, com és el cas de la incorporació de les apostes mútues, recollides en el Reglament d'apostes aprovat pel Decret 27/2014, de 4 de març, i l'ampliació del nombre de casinos de joc en el centre recreatiu i turístic de Vila-seca i Salou, que estableix la Llei 6/2014, de 10 de juny, de modificació de la Llei 2/1989, de 16 de febrer, sobre centres recreatius i turístics, i d'establiment de normes en matèria de tributació, comerç i joc.
Així mateix, en aquest Decret es modifica l'article 2 del Reglament dels jocs del bingo, aprovat pel Decret 86/2012, de 31 de juliol, i s'incorporen els salons de joc com a establiments on es pot desenvolupar la modalitat de bingo electrònic, i que respon a la conveniència d'homogenitzar entre els diferents establiments de joc els jocs que s'hi poden practicar.
L'entrada en vigor de la Directiva 2006/123/CE, del Parlament Europeu i del Consell, de 12 de desembre de 2006, relativa als serveis en el mercat interior ha significat que les màquines recreatives de tipus A no són considerades màquines de joc, sinó de simple entreteniment o lleure, per la qual cosa resten excloses del règim d'autorització prèvia.
Per tal de donar compliment a la Directiva, el Govern de la Generalitat va aprovar el Decret 56/2010, de 4 de maig, de segona modificació del Decret 23/2005, de 22 de febrer, pel qual s'aprova el Reglament de màquines recreatives i d'atzar, i de tercera modificació del Decret 240/2004, de 30 de març, d'aprovació del Catàleg de jocs i apostes autoritzats a Catalunya i dels criteris aplicables a la seva planificació.
Entre altres qüestions, modificava el Reglament de màquines recreatives i d'atzar, aprovat pel Decret 23/2005, de 22 de febrer, i eliminava el règim d'homologació i autorització de les màquines recreatives de tipus A, substituint-lo pel de comunicació i es va suprimir el permís d'explotació per a aquest tipus de màquines.
Igualment, es va introduir la declaració responsable en substitució de la presentació de determinats documents i es va suprimir la necessitat de sotmetre els models a assaig previ.
Les modificacions introduïdes no van ser considerades suficients per donar compliment al contingut de la Directiva citada i, en conseqüència, l'any 2013 la Comissió Europea va obrir un procediment d'infracció a través del projecte Pilot UE 5182/13, que afectava, entre d'altres, Catalunya.
Arran de les notificacions de la Comissió Europea del Projecte Pilot UE 5182/13, la Generalitat de Catalunya va procedir a l'aplicació directa de la Directiva de serveis, en el sentit de no realitzar cap actuació administrativa derivada de l'aplicació del Reglament de màquines recreatives i d'atzar aprovat Decret 23/2005, de 22 de febrer, respecte d'aquesta modalitat de màquines.
En conseqüència, ara es procedeix a modificar el Reglament de màquines recreatives i d'atzar aprovat pel Decret 23/2005, de 22 de febrer, a l'efecte de suprimir qualsevol referència a aquesta modalitat de màquines per donar compliment a la Directiva 2006/123/CE i a la Resolució 750/X del Parlament de Catalunya que insta el Govern de la Generalitat a fer les modificacions jurídiques pertinents per transposar la Directiva esmentada.
En aplicació d'aquesta Directiva, també cal modificar el Reglament de salons recreatius i de joc, aprovat pel Decret 37/2010, de 16 de març, en el sentit de suprimir les referències que s'hi recullen relatives als salons recreatius ja que, segons preveu l'article 2.2 del Reglament citat, aquests establiments es destinen únicament a la instal·lació i explotació de màquines de tipus A.
Finalment, es modifica el Reglament de rifes, tómboles i combinacions aleatòries amb finalitats publicitàries o promocionals, aprovat pel Decret 397/2011, d'11 d'octubre, per eliminar les rifes i tómboles d'interès particular, atès que la seva aprovació ha resultat enormement problemàtica tant per l'autorització com en l'execució de la rifa.
Pel que fa a l'estructura del Decret, aquest es divideix en quatre capítols, un per a cada una de les disposicions normatives objecte de modificació, és a dir, el Decret 240/2004, de 30 de març, pel qual s'aprova el Catàleg de jocs i apostes autoritzats a Catalunya i dels criteris aplicables a la seva planificació; el Reglament dels jocs del bingo, aprovat pel Decret 86/2012, de 31 de juliol; el Reglament de màquines recreatives i d'atzar, aprovat pel Decret 23/2005, de 22 de febrer, i el Reglament de salons recreatius i de joc, aprovat pel Decret 37/2010, de 16 de març.
La disposició derogatòria recull els articles i seccions que són objecte de derogació de les normes esmentades abans com a conseqüència de l'aprovació d'aquest Decret, així com també la derogació la lletra c de l'article 5 del Reglament de rifes, tómboles i combinacions aleatòries amb finalitats publicitàries o promocionals aprovat pel Decret 397/2011, d'11 d'octubre.
Finalment, el Decret preveu una disposició final que estableix l'entrada en vigor l'endemà de la seva publicació al Diari Oficial de la Generalitat de Catalunya.
Aquesta previsió respon, essencialment, a la necessitat de donar compliment de la manera més ràpida possible als requeriments formulats per la Unió Europea i pel Parlament de Catalunya de suprimir de la normativa de joc qualsevol referència a les màquines recreatives de tipus A.
De conformitat amb el que preveuen els articles 26. e, 39.1 i 40 de la Llei 13/2008, de 5 de novembre, de la Presidència de la Generalitat i del Govern;
Vist el dictamen emès pel Consell de Treball, Econòmic i Social de Catalunya;
Per tot això, a proposta del conseller d'Economia i Coneixement, d'acord amb el dictamen de la Comissió Jurídica Assessora, i amb la deliberació prèvia del Govern,
Modificació del Decret 240/2004, de 30 de març, pel qual s'aprova el Catàleg de jocs i apostes autoritzats a Catalunya i dels criteris aplicables a la seva planificació.
Es modifica l'article 2 del Decret 240/2004, de 30 de març, que resta redactat de la manera següent:
Descripció del Catàleg de jocs i apostes
El Catàleg de jocs i apostes autoritzats a Catalunya, previst en l'article 3 de la Llei 15/1984, de 20 de març, del joc, comprèn els següents: loteria, jocs que es poden practicar exclusivament als casinos de joc previstos a l'article 8.2 del present Decret, plena o bingo, màquines recreatives amb premi i d'atzar, rifes tómboles, combinacions aleatòries, apostes hípiques, apostes de llebrers i apostes de trinquet, en totes les seves modalitats i les apostes esportives i no esportives."
Es modifica l'apartat 1 de l'article 8 del Decret 240/2004, de 30 de març, que resta redactat de la manera següent:
8.1 Es limita a quatre (4) el nombre de casinos de joc autoritzats a tot el territori de Catalunya.
Excepcionalment, en el centre recreatiu turístic de Vila-seca i Salou, es poden autoritzar fins a un màxim de sis (6) casinos de joc més, d'acord i amb els termes de la Llei que reguli aquest centre."
Es modifiquen els apartats 1, 2 i 3 de l'article 9 del Decret 240/2004, de 30 de març, que resta redactat de la manera següent:
9.1 La reglamentació específica de les màquines recreatives i d'atzar ha de contenir la regulació del joc desenvolupat mitjançant màquines recreatives i d'atzar, així com la regulació d'aquestes, de les activitats que s'hi relacionen i de les persones o empreses i establiments dedicats a la realització d'aquestes activitats.
9.2 Les màquines recreatives i d'atzar es classifiquen en màquines de tipus B o recreatives amb premi, i màquines de tipus C, o d'atzar.
9.3 No es poden emetre permisos d'explotació per a màquines de tipus B, o recreatives amb premi, destinades als establiments d'hostaleria, de restauració i altres de característiques similars; bar musical; restaurant musical; discoteca; sala de ball; sala de festes amb espectacle; cafè teatre i cafè concert; establiments de règim especial i establiments públics amb reservats annexos, llevat que es tracti d'una alta per substitució d'una màquina de les mateixes característiques."
Es modifica l'article 13 del Decret 240/2004, de 30 de març, que resta redactat de la manera següent:
13.1 S'entén per aposta l'activitat de joc per la qual s'arrisca una quantitat de diners, amb l'expectativa d'obtenir un premi econòmicament avaluable, sobre els resultats d'un esdeveniment prèviament determinat, de desenllaç futur, incert i aliè a les parts intervinents.
13.2 Segons l'organització i distribució de les sumes apostades, les apostes poden ser mútues, de contrapartida o creuades.
a) Aposta mútua: és l'organitzada per una empresa autoritzada en la qual es distribueix un percentatge de les sumes de les quantitats apostades sobre un esdeveniment determinat entre les persones que han apostat i han encertat a què es refereix l'aposta.
b) Aposta de contrapartida: és l'aposta en què la persona usuària aposta contra una empresa autoritzada, que s'obliga a pagar a qui guanya un premi igual al resultat de multiplicar l'import apostat pel coeficient que l'empresa autoritzada assigna prèviament al resultat guanyador.
c) Aposta creuada: és l'aposta en què una empresa autoritzada se situa en la posició d'intermediària i garant de les quantitats apostades entres tercers, i detreu les quantitats o percentatges autoritzats.
13.3 Segons el contingut, les apostes poden ser simples, combinades o múltiples.
a) Aposta simple: és l'aposta en què es juga per un únic resultat d'un esdeveniment únic.
b) Aposta combinada o múltiple: és l'aposta en què es juga simultàniament per dos o més resultats d'un o més esdeveniments.
13.4 Segons el lloc on s'emplenen, les apostes poden ser internes o externes.
a) Aposta interna: és la que es realitza a les zones habilitades per a aquesta finalitat dins el recinte o lloc on esdevé o es realitza l'esdeveniment.
b) Aposta externa: és la que es realitza fora del recinte o lloc on esdevé o es realitza l'esdeveniment.
13.5 Queden prohibides les apostes que, per si mateixes o per raó dels esdeveniments sobre els quals es formalitzen, atempten contra els drets i llibertats, en particular, contra la dignitat de les persones, el dret a l'honor, a la intimitat personal i familiar i la pròpia imatge, així com contra la protecció dels infants, els adolescents i la joventut, i aquelles altres que es fonamentin en la comissió de delictes o infraccions administratives, en esdeveniments prohibits per la legislació vigent o en esdeveniments de caràcter polític o religiós.
Les apostes s'han de fer sobre esdeveniments reals i, per tant, queden prohibides les apostes sobre esdeveniments simulats o virtuals."
Es modifica l'article 14 del Decret 240/2004, de 30 de març, que resta redactat de la manera següent:
S'estableix en 126 el nombre d'autoritzacions de salons de joc o tipus B per a tot el territori de Catalunya.
Quan es produeix l'extinció de l'autorització d'algun saló de joc o tipus B se'n pot autoritzar la instal·lació d'un de nou, tot garantint els principis d'igualtat i publicitat, d'acord amb el procediment establert en el Reglament aprovat pel Decret 37/2010, de 16 de març, sense perjudici del supòsit de transmissió, que es regeix pel que disposa l'article 22 del Reglament citat.
No es pot autoritzar el trasllat ni la instal·lació de nous salons de joc quan existeixen altres salons autoritzats dins un radi de 1.000 metres des de la ubicació pretesa.
Aquesta distància es mesura des del punt central de la porta d'accés al saló; en el supòsit en què la porta d'accés al saló no coincideixi amb l'entrada a l'edifici on s'ubica el saló, la distància es mesura des del punt central de la porta d'accés al saló".
Modificació del Reglament dels jocs del bingo, aprovat pel Decret 86/2012, de 31 de juliol.
Es modifiquen l'apartat 2 i la lletra d de l'apartat 3, de l'article 2 del Reglament dels jocs del bingo, aprovat pel Decret 86/2012, de 31 de juliol, que resta redactat de la manera següent:
2.2 Els jocs del bingo només es poden practicar en sales de bingo i casinos que han obtingut l'autorització prèvia d'instal·lació i el permís d'obertura.
No obstant això, la modalitat de bingo electrònic es pot practicar també en els salons de joc que ho sol·licitin i que han obtingut l'autorització d'instal·lació corresponent.
En aquest darrer cas, l'horari per la pràctica del bingo electrònic en els salons de joc serà el mateix previst per les sales de bingo.
2.3 Es preveuen les següents modalitats de jocs del bingo:
L'objectiu del joc és poder completar en el cartró determinats patrons, a partir d'una seqüència de números o representacions gràfiques que resulti de la realització d'un sorteig."
Es modifica el paràgraf primer de l'article 45 del Reglament dels jocs del bingo, aprovat pel Decret 86/2012, de 31 de juliol, que resta redactat de la manera següent:
L'objectiu del joc és poder completar en el cartró determinats patrons, a partir d'una seqüència de números o representacions gràfiques que resulti de la celebració d'un sorteig.
S'entén per patró una determinada disposició dels números o representacions gràfiques en les caselles del cartró.
Es considera cartró guanyador aquell que aconsegueix completar una combinació prevista com una de les categories de premi possibles segons les condicions establertes."
Es modifiquen els apartats 1, 3 i 4, de l'article 49 del Reglament dels jocs del bingo, aprovat pel Decret 86/2012, de 31 de juliol, que resten redactats de la manera següent:
Gestió del sistema de bingo electrònic
49.1 Les sales de bingo, salons de joc i casinos que siguin autoritzats per al desenvolupament d'aquesta modalitat de joc han d'estar necessàriament connectades al sistema de bingo electrònic descrit en aquest capítol."
"49.3 Les sales de bingo, salons de joc i casinos que vulguin realitzar el bingo electrònic poden demanar a l'entitat que estigui degudament autoritzada per a la gestió d'aquest tipus d'interconnexió de bingos el contingut complet de las normes d'organització i funcionament i que aquesta comuniqui, abans de la seva implantació, les modificacions que realitzi a les seves normes d'organització i funcionament del bingo electrònic.
"49.4 Les sales de bingo, salons de joc i casinos on sigui autoritzada la pràctica del joc del bingo, poden participar en el sistema de bingo electrònic demanant la seva connexió a l'empresa autoritzada per a la seva gestió, que està obligada a efectuar-la sempre que es compleixin tots els requisits que la normativa determini per a la realització correcta del joc.
En qualsevol cas, tots els titulars d'aquests establiments han de gaudir de les mateixes condicions, sense que en cap cas puguin resultar abusives, arbitràries, injustes o discriminatòries."
Modificació del Reglament de màquines recreatives i d'atzar, aprovat pel Decret 23/2005, de 22 de febrer.
S'afegeix un apartat e a l'article 2, del Reglament de màquines recreatives i d'atzar, aprovat pel Decret 23/2005, de 22 de febrer, amb el text següent:
e) Les màquines recreatives de tipus A, que només per entreteniment de la persona usuària i a canvi del preu de la partida, ofereixen a la persona jugadora únicament un temps d'utilització, sense que hi hagi cap tipus de premi o compensació, en metàl·lic, en espècie o en forma de punts bescanviables."
Es modifica l'article 3 del Reglament de màquines recreatives i d'atzar, aprovat pel Decret 23/2005, de 22 de febrer, que queda redactat de la manera següent:
A l'efecte d'aquest Reglament, les màquines recreatives i d'atzar es classifiquen en els tipus següents:
Màquines de tipus B, o recreatives amb premi.
Màquines de tipus C, o d'atzar."
Es modifiquen els apartats 5 i 6 de l'article 14 del Reglament de màquines recreatives i d'atzar, aprovat pel Decret 23/2005, de 22 de febrer, que resta redactat de la manera següent:
14.5 Per a la inscripció d'un model en el Registre és necessària l'homologació per a les màquines de tipus B i C amb la comprovació prèvia del compliment dels requisits exigits per aquest Reglament, d'acord amb el procediment establert en els articles següents."
"14.6 La modificació de models de màquines ja inscrits requereix la tramitació prèvia de l'expedient d'homologació per a les màquines de tipus B i C".
Es modifica l'article 20 del Reglament de màquines recreatives i d'atzar, aprovat pel Decret 23/2005, de 22 de febrer, que resta redactat de la manera següent:
Totes les màquines recreatives i d'atzar han de portar, com a identificació, les marques de fàbrica i el permís d'explotació".
Es modifiquen els apartats 1 i 2 de l'article 26 del Reglament de màquines recreatives i d'atzar, aprovat pel Decret 23/2005, de 22 de febrer, que resten redactats de la manera següent:
26.1 El nombre màxim de màquines que es pot instal·lar i explotar en cada tipus d'establiment és el següent:
a) Dues màquines de tipus B en què pugui intervenir una sola persona jugadora, indistintament, o bé una de tipus B en què puguin intervenir com a màxim dues persones jugadores, en els establiments dedicats a les activitats a què es refereixen els apartats d i e de l'article 24.1.
b) En els establiments a què fa referència l'apartat anterior d'aquest article que tinguin una superfície útil superior als 50 metres quadrats, es poden instal·lar fins a tres màquines de tipus B en què pugui intervenir una sola persona jugadora, indistintament, o bé una de tipus B en què pugui intervenir un sol jugador i una altra de tipus B en què puguin intervenir com a màxim dues persones jugadores.
c) Dues màquines de tipus B en què pugui intervenir una sola persona jugadora, indistintament, o bé una màquina de tipus B en què puguin intervenir com a màxim dues persones jugadores en els establiments dedicats a l'activitat de bar musical, restaurant musical, discoteca, sala de ball, sala de festes amb espectacle, cafè teatre i cafè concert, establiments de règim especial i establiments públics amb reservats annexos.
26.2 En el cas de salons de joc, sales de bingo i casinos, el nombre màxim de màquines per instal·lar i explotar és el que determini la corresponent autorització, en funció de la capacitat del local, el seu aforament i la seva superfície útil, respectant en tot cas les limitacions i prohibicions reglamentàries.
S'entén per superfície útil la que és accessible, ocupable i utilitzable permanentment pel públic, tret de les dependències internes de l'establiment, els taulells i els mostradors.
En les sales de bingo i els casinos, les màquines han d'estar destinades a l'ús exclusiu de les persones jugadores de la sala de manera que no puguin ser utilitzades sense haver passat prèviament pel servei d'admissió i control.
En els salons de joc, les màquines de tipus B especials per a sales de joc han de estar situades en la zona habilitada per a la seva instal·lació, passat el servei d'admissió i control".
Es modifica l'apartat 2 de l'article 27 del Reglament de màquines recreatives i d'atzar, aprovat pel Decret 23/2005, de 22 de febrer, que resta redactat de la manera següent:
Sol·licitud i autorització d'instal·lació de màquines en els establiments a què fan referència els apartats d i e de l'article 24.1 d'aquest Reglament.
27.2 La instal·lació de màquines de tipus B en els establiments a què fan referència els apartats d i e de l'article 24.1 d'aquest Reglament, l'ha de fer una empresa operadora i s'ha d'autoritzar, en qualsevol cas, com una activitat complementària de l'activitat principal d'aquests locals".
Es modifica l'apartat 1 de l'article 32, del Reglament de màquines recreatives i d'atzar, aprovat pel Decret 23/2005, de 22 de febrer, que resta redactat de la manera següent:
32.1 D'acord amb el que disposa l'article 18 de la Llei 1/1991, de 27 de febrer, reguladora del règim sancionador en matèria de joc, per tal de ser incloses en el Registre, les empreses han de constituir una fiança d'acord amb les quanties següents:
Fabricants, importadors i comercialitzadors o distribuïdors de màquines tipus B o C: 60.000 euros.
Empreses de serveis tècnics de màquines tipus B o C: 30.000 euros."
Es modifica l'apartat 1 de l'article 41 del Reglament de màquines recreatives i d'atzar, aprovat pel Decret 23/2005, de 22 de febrer, que resta redactat de la manera següent:
41.1 La transmissió de la titularitat de màquines recreatives i d'atzar amb permís d'explotació vigent i a l'efecte de la seva explotació, només pot fer-se entre empreses inscrites en el Registre d'empreses de màquines recreatives i d'atzar com a operadores, empreses titulars o de serveis de sales de bingo, casinos i empreses de salons de joc."
Es modifica l'article 42 del Reglament de màquines recreatives i d'atzar, aprovat pel Decret 23/2005, de 22 de febrer, que resta redactat de la manera següent:
L'empresa operadora, de saló de joc, titular o de serveis de sales de bingo o casino ha de tenir en el seu domicili o seu social, per poder ser exhibida en qualsevol moment a petició dels agents de l'autoritat:
a) Còpia dels permisos d'explotació vigents.
b) Còpia de les autoritzacions d'emplaçament i de les comunicacions d'emplaçament de màquines.
c) Documentació que acrediti el pagament de la taxa de joc corresponent a totes les màquines de les que sigui titular.
d) Títol acreditatiu de la inscripció en el Registre d'empreses.
e) Llibre o fulls d'inspecció o incidències, en model normalitzat, en què han de constar totes les entrades i sortides de màquines del magatzem."
Es modifica l' apartat 3 de l'article 47, del Reglament de màquines recreatives i d'atzar, aprovat pel Decret 23/2005, de 22 de febrer, que resta redactat de la manera següent:
Prohibició d'utilització de màquines
47.3 Igualment, ha de constar, en lloc visible, en els llocs on es trobin instal·lades màquines del tipus B un rètol normalitzat en què s'indiqui la prohibició de l'ús d'aquestes màquines a les persones menors d'edat."
Modificació del Reglament de salons recreatius i de joc, aprovat pel Decret 37/2010, de 16 de març.
Es modifica la denominació del Reglament de salons recreatius i de joc, aprovat pel Decret 37/2010, de 16 de març, que passa a denominar-se Reglament de salons de joc, i es modifica el títol del Decret.
Es modifica l'article 1 del Reglament de salons recreatius i de joc, aprovat pel Decret 37/2010, de 16 de març, que resta redactat de la manera següent:
Aquest Reglament té com a objecte la definició, la classificació, la regulació de la instal·lació, el funcionament i l'explotació dels establiments destinats a salons de joc, així com la inscripció dels titulars en el Registre d'empreses de màquines recreatives i d'atzar previst en el vigent Reglament de màquines recreatives i d'atzar."
Es modifiquen els apartats 1 i 2 de l'article 2 del Reglament de salons recreatius i de joc, aprovat pel Decret 37/2010, de 16 de març, que resta redactat de la manera següent:
Els salons són establiments dedicats principalment a explotar màquines recreatives amb premi o tipus B.
Es denominen salons de joc o tipus B, els que es destinen a la instal·lació i explotació de màquines tipus B."
Es modifiquen els apartats 1 i 2 de l'article 3, del Reglament de salons recreatius i de joc, aprovat pel Decret 37/2010, de 16 de març, que resta redactat de la manera següent:
Els locals i instal·lacions destinats a salons de joc han de complir les condicions de seguretat en cas d'incendi i d'utilització que determini la reglamentació específica d'aplicació.
Així mateix, les instal·lacions, els equips i els sistemes ubicats en els locals destinats a salons de joc han de complir les reglamentacions específiques corresponents en matèria de seguretat industrial, sens perjudici de les especificacions que s'estableixen en aquest reglament.
En tot cas es prohibeix la nova instal·lació de salons de joc en edificis institucionals, sanitaris i docents i a menys de 100 metres, com a mínim, de distància de centres d'ensenyament reglat."
Es modifica l'apartat 2 de l'article 4, del Reglament de salons recreatius i de joc, aprovat pel Decret 37/2010, de 16 de març, que queda redactat de la manera següent:
Els salons de joc han de tenir portes d'accés que no permetin l'entrada lliure des de l'exterior.
En el cas que les portes restin obertes, el seu personal ha de controlar que no hi accedeixin menors d'edat."
Es modifica l'apartat 2 de l'article 7, del Reglament de salons recreatius i de joc, aprovat pel Decret 37/2010, de 16 de març, que queda redactat de la manera:
Els salons de joc han de disposar de forma visible i llegible per a qualsevol usuari de rètols situats a l'entrada de l'accés al saló que han d'indicar el nombre màxim de màquines, el seu tipus, l'aforament màxim del saló i la prohibició d'entrada a les persones menors de 18 anys."
Es modifica l'apartat 5 de l'article 9, del Reglament de salons recreatius i de joc, aprovat pel Decret 37/2010, de 16 de març, que resta redactat de la manera següent:
Els salons de joc instal·lats en centres o galeries comercials o d'oci i lleure no estan obligats a complir el que disposa aquest article, sempre que el propi centre o galeria disposi de serveis suficients, d'acord amb la normativa específica que li sigui d'aplicació."
Es modifica la denominació de la secció 1 del capítol III, del Reglament de salons recreatius i de joc, aprovat pel Decret 37/2010, de 16 de març que passa a anomenar-se: Empreses titulars dels salons de joc".
Es modifiquen el títol i els apartats 1 i 3 de l'article 11, del Reglament de salons recreatius i de joc, aprovat pel Decret 37/2010, de 16 de març, que resta redactat de la manera següent:
Inscripció de les empreses de salons de joc
Per a la instal·lació d'un saló de joc, la persona interessada s'ha d'inscriure en el Registre d'empreses de màquines recreatives i d'atzar i constituir una fiança.
Les normes per a la inscripció i per a la constitució de la fiança estan establertes en la normativa de màquines recreatives i d'atzar.
L'esmentada inscripció com a empresa de saló de joc habilita per explotar les màquines corresponents instal·lades en els salons dels quals l'empresa inscrita sigui titular, sense necessitat d'inscripció com a empresa operadora."
Es modifica l'article 23, del Reglament de salons recreatius i de joc, aprovat pel Decret 37/2010, de 16 de març, que resta redactat de la manera següent:
Nombre de màquines i la seva distribució
El nombre màxim de màquines en els salons de joc és d'una per cada 3 metres quadrats de superfície útil del saló."
Es modifica l'apartat 2 de l'article 24, del Reglament de salons recreatius i de joc, aprovat pel Decret 37/2010, de 16 de març, que resta redactat de la manera següent:
Documentació que s'ha de conservar en el local
Els salons de joc o tipus B han de tenir les autoritzacions de funcionament del saló i d'emplaçament de les màquines que s'hi trobin instal·lades."
Es deroga l'apartat c de l'article 5 del Reglament de rifes, tómboles i combinacions aleatòries amb finalitats publicitàries o promocionals, aprovat pel Decret 397/2011, d'11 d'octubre.
Es deroguen els articles 4.1, 5.1, 15.2, 18.bis, 23, 26.1. a i 36.2 del Reglament de màquines recreatives i d'atzar, aprovat Decret 23/2005, de 22 de febrer.
Es deroguen els articles 5.1, 9.2, la secció 2 del capítol III, articles 12, 13 i la secció 2 del capítol IV, article 25 del Reglament de salons recreatius i de joc, aprovat pel Decret 37/2010, de 16 de març.
Barcelona, 21 de juliol de 2015